ተቋማቱ በኢትዮጵያ ሙያዊ ደረጃውን የጠበቀ የጋዜጠኝነት ስርዓት ለመዘርጋት ተስማሙ
 የመንግስት ኮሚዩኒኬሽን ጉዳዮች ጽህፈት ቤትና የዓለም አቀፍ ጋዜጠኞች ፌዴሬሽን በኢትዮጵያ ሙያዊ  ሥነ-ምግባሩን የጠበቀ የጋዜጠኝነት ስርዓት ለመዘርጋት ተስማሙ።የጽህፈት ቤቱ ሃላፊ ሚኒስትር አቶ ሬድዋን ሁሴን የፌዴሬሽኑን የአፍሪካ ዳይሬክተር በጽህፈት ቤታቸው ተቀብለው ካነጋገሩ በኋላ ለኢዜአ እንደተናገሩት መንግስት በኢትዮጵያ ሙያዊ ሥነ-ምግባሩን የጠበቀ የጋዜጠኝነት አሰራር ስርዓት እንዲኖር ከፌዴሬሽኑ ጋር መግባባት ላይ ደርሷል።የጋዜጠኝነት ሙያና ስነ-ምግባርን ጠብቀው ለአገሪቱ እድገትና ሰላም የሚበጁ ሃሳቦችን የሚያንሸራሽሩ ባለሙያዎች በአገሪቱ እንዲፈጠሩ መንግስት ድጋፍ እንደሚያደርግም አስታውቀዋል።የጋዜጠኝነት ፍላጎት ሳይኖራቸው ሌሎች አጀንዳዎችን ለማራመድ የሚደረገው ጥረት የሚዲያውን እንቅስቃሴ ወደ ኋላ እየጎተተው መሆኑን የገለፁት አቶ ሬድዋን፣ በአገሪቱ የአስተሳሰብ ብዝሃነትን የሚያስተናግድ ሚዲያ እንዲፈጠር መንግስት በቁርጠኝነት እየሰራ መሆኑን ተናግረዋል።በመንግስት አሰራር ዙሪያ የሚስተዋሉ ድክመቶችንና ጥንካሬዎችን ነቅሶ በማውጣት የዴሞክራሲና የፍትህ ስርዓት እንዲጎለብት የሚሰሩ የሚዲያ ባለሙያዎችን ለመፍጠር ጥረት በመደረግ ላይ እንደሚገኝም ጠቁመዋል።ጋዜጠኝነትን እንደ ሽፋን በመጠቀም የትምህርት እድልና ሌሎች ጥቅማጥቅሞችን ለማግኘት የሚንቀሳቀሱ አካላትን ወደ ትክክለኛው መንገድ እንዲመለሱ በማድረጉ ረገድ ፌዴሬሽኑ ከኢትዮጵያ ጎን ለመሰለፍ መስማማቱንም አቶ ሬድዋን ገልፀዋል።መንግስት በቀጣይም ሚዲያውን ለማጠናከር ሲባል ለሚፈጠሩ የፕሬስ ምክር ቤቶችና ሌሎች አደረጃጀቶች ድጋፍና ክትትል ያደርጋል ብለዋል።በቅርቡ ከአገር የተሰደዱ ጋዜጠኞችም ሚዲያን ሽፋን በማድረግ ሌሎች ጥቅሞችን ለማሳደድ እንጂ፤ ተባረው ወይም ተከሰው አለመሆኑን ሚኒስትሩ ተናግረዋል።የዓለም ጋዜጠኞች ፌዴሬሽን የአፍሪካ ዳይሬክተር ገብርኤል ባግሎ(GABRIEL BAGLO) በበኩላቸው የጋዜጠኞች ደህንነት ለማስጠበቅና የምስራቅ አፍሪካ የጋዜጠኞች ማህበር ቢሮ በአዲስ አበባ እንዲቋቋም የኢትዮጵያ መንግስት ያሳየውን መልካም ፈቃድ አድንቀዋል።በኢትዮጵያ ስላለው የጋዜጠኞች ነፃነትና በአፍሪካ የጋዜጠኞች አያያዝ ምን መምሰል አለበት በሚለው ዙሪያ ከሚኒስትሩ ጋር መወያየታቸውን የተናገሩት ዳይሬክተሩ፣ ሙያዊ ስነ-ምግባርን የተላበሰ ሚዲያ እንዲፈጠር ከመንግስት አካላት ጋር በቅርበት መወያየቱ ለሚዲያው እድገት ጠቀሜታው የጎላ መሆኑን አስተውቀዋል።ፌዴሬሽኑ የጋዜጠኞችን አቅም ለማሳደግ ዐውደ ጥናቶችና ስልጠናዎችን እንደሚሰጥም ተናግረዋል።የኢትዮጵያ ብሄራዊ ጋዜጠኞች ኅብረት ፕሬዝዳንት አቶ አንተነህ አብርሃም እንዳሉት መንግስት ከህገ-መንግስቱ ማርቀቅ ጀምሮ ለፕሬስ ነፃነት ትኩረት ሰጥቶ እየሰራ ነው። (ኢዜአ)